title: Provedbena uredba Komisije (EU) 2019/923 оd 3. lipnja 2019. o razvrstavanju određene robe u kombiniranu nomenklaturu

text:
                  6.6.2019

                  HR

                  Službeni list Europske unije

                  L 148/7

         PROVEDBENA UREDBA KOMISIJE (EU) 2019/923
         оd 3. lipnja 2019.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuće oznake KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznake KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 3. lipnja 2019.

                  Za Komisiju,

                  u ime predsjednika,

               Stephen QUEST

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        (1)

                        (2)

                        (3)

                                    1.

                                    Proizvod koji se sastoji od alkoholne tekućine s alkoholnom jakošću od 4 % do 6 %.
                                    Proizvodi se miješanjem fermentiranog soka od jabuke i destiliranog alkohola, gazirane vode, šećera, limunske kiseline, aroma, konzervansa (E 202), kofeina i bojila (E 102, E 124).
                                    Dodavanjem destiliranog etilnog alkohola u fermentirani sok od jabuke povećava se njegova alkoholna jakost: 62,05 litara fermentiranog soka od jabuke s 18 % vol. (11,17 litara alkohola) miješa se s 37,95 litara destiliranog etilnog alkohola s 28,28 % vol. (10,73 litara alkohola). Ukupni sadržaj alkohola u proizvodu čine fermentirani alkohol s 51 % i destilirani alkohol s 49 %.
                                    Dobivena se smjesa dodavanjem gazirane vode razrjeđuje na alkoholnu jakost od 4 % do 6 % vol. Dodaju se i šećer, limunska kiselina, konzervans (E 202), kofein, bojila (E 102, E 124) i arome (npr. mango, rum, marakuja ili porto).
                                    Proizvod je namijenjen proizvodnji koktela. Miris i okus su alkoholni, kiseli i slatki.
                                    Proizvod je namijenjen prehrani ljudi i pripremljen je u pakiranja za pojedinačnu prodaju u spremnicima zapremnine dvije litre ili manje.

                        2208 90 69

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 2208 , 2208 90  i 2208 90 69 .
                        Proizvod je alkoholno piće koje nije zadržalo značajke proizvoda iz tarifnog broja 2206  (vidjeti i Objašnjenja Harmoniziranog sustava uz tarifni broj 2206 , treći stavak) jer su dodane tvari dovele do gubitka svojstava i značajki fermentiranog soka od jabuke.
                        Činjenica da destilirani alkohol ne premašuje 49 % alkohola prisutnog u proizvodu, bilo u količini ili postotku, a preostalih 51 % nastaje postupkom fermentacije, nije kriterij za razvrstavanje jer ne postoji pravilo većine po postocima kojim se određuju značajke proizvoda iz tarifnog broja 2206 .
                        Stoga je razvrstavanje proizvoda u tarifni broj 2206  isključeno jer proizvod ima objektivna svojstva slična svojstvima alkoholnog pića, a ne pića dobivenog fermentacijom određenog voća ili biljke.
                        Proizvod se stoga razvrstava u oznaku KN 2208 90 69  kao ostala alkoholna pića u posudama obujma dvije litre ili manjeg.

                                    2.

                                    Proizvod koji se sastoji od alkoholne tekućine s alkoholnom jakošću od 15 %.
                                    Proizvodi se fermentacijom ekstrakta šećerne repe s 93,4 % masenog udjela saharoze (96,7 % saharoze u suhoj tvari), bjelančevina, minerala u tragovima, vlakana i vode.
                                    Postupak fermentacije postiže se dodavanjem vode i kvasca te se nastavlja sve dok se ne postigne udio alkohola od 15 %. Kvasac se zatim uklanja sedimentacijom i mikrofiltracijom. Proizvod nema specifičan miris i okus, osim mirisa i okusa alkohola.
                                    Namijenjen je za uporabu u proizvodnji alkoholnih pića.
                                    Predstavlja se u rasutom stanju.

                        2208 90 99

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 2208 , 2208 90  i 2208 90 99 .
                        Ekstrakt šećerne repe je neutralan sirovi šećer i stoga ne može imati okus, miris i/ili izgled pića proizvedenog od određenog voća ili prirodnog proizvoda. Stoga nije dobio značajke proizvoda iz tarifnog broja 2206 , nego svojstva etilnog alkohola iz tarifnog broja 2208 .
                        Proizvod, koji se dobiva preradom fermentiranog ekstrakta šećerne repe i namijenjen je uporabi kao sirovina u proizvodnji alkoholnih pića, neutralan kad je riječ o boji, mirisu i okusu, što je rezultat pročišćivanja (uključujući mikrofiltraciju) i stoga se razvrstava u tarifni broj 2208 .
                        Stoga se proizvod razvrstava u oznaku KN 2208 90 99  kao ostali nedenaturirani etilni alkohol u posudama obujma većeg od dvije litre.


title: Provedbena uredba Komisije (EU) 2019/1090 оd 26. lipnja 2019. o neproduljenju odobrenja aktivne tvari dimetoat u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  27.6.2019

                  HR

                  Službeni list Europske unije

                  L 173/39

         PROVEDBENA UREDBA KOMISIJE (EU) 2019/1090
         оd 26. lipnja 2019.
         o neproduljenju odobrenja aktivne tvari dimetoat u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2007/25/EZ (2) dimetoat je uvršten u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari dimetoat, kako je navedeno u dijelu A Priloga Provedbenoj uredbi (EU) br. 540/2011, istječe 31. srpnja 2020.

                     (4)

                     Zahtjev za produljenje odobrenja aktivne tvari dimetoat podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dopunsku dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 5. svibnja 2017. Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila na podnošenje primjedbi podnositelju zahtjeva i državama članicama te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.

                     (8)

                     Agencija je 2. listopada 2018. Komisiji dostavila zaključak (6) o tome može li se očekivati da dimetoat ispunjava mjerila za odobravanje iz članka 4. Uredbe (EZ) br. 1107/2009. Komisija je 13. prosinca 2018. Stalnom odboru za bilje, životinje, hranu i hranu za životinje dostavila nacrt izvješća o produljenju za dimetoat, a nacrt uredbe dostavila je 25. siječnja 2019.

                     (9)

                     Agencija je utvrdila konkretne bojazni. Konkretno, nije bilo moguće isključiti rizik izloženosti za potrošače, rukovatelje, radnike i druge prisutne osobe te stanovnike zbog njihove izloženosti ostacima dimetoata, čiji genotoksični potencijal nije bilo moguće isključiti, i njegovu glavnom metabolitu ometoatu, za koji je većina stručnjaka u stručnom pregledu zaključila da je riječ o mutagenu in vivo. Nadalje, Agencija je zaključila da za sve ocijenjene reprezentativne uporabe postoji visok rizik u pogledu dimetoata za sisavce i neciljne člankonošce, odnosno u pogledu dimetoata i ometoata za pčele. Usto, Agencija je zaključila da ni postojeća ni revidirana tehnološka specifikacija nisu potkrijepljene (eko)toksikološkom ocjenom.

                     (10)

                     Komisija je podnositelja zahtjeva pozvala da dostavi primjedbe o zaključku Agencije. Nadalje, u skladu s člankom 14. stavkom 1. trećim podstavkom Provedbene uredbe (EU) br. 844/2012, Komisija je pozvala podnositelja zahtjeva da podnese primjedbe na nacrt izvješća o produljenju. Podnositelj zahtjeva podnio je primjedbe, koje su pažljivo pregledane.

                     (11)

                     Međutim, unatoč argumentima koje je iznio podnositelj zahtjeva, bojazni u pogledu te aktivne tvari nisu se mogle ukloniti.

                     (12)

                     Stoga za jednu ili više reprezentativnih uporaba najmanje jednog sredstva za zaštitu bilja nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga ne bi trebalo produljiti odobrenje aktivne tvari dimetoat.

                     (13)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (14)

                     Državama članicama trebalo bi dati vremena da oduzmu odobrenja za sredstva za zaštitu bilja koja sadržavaju dimetoat.

                     (15)

                     Kada je riječ o sredstvima za zaštitu bilja koja sadržavaju dimetoat, sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju isteći najkasnije do 17. listopada 2019. za sredstva za zaštitu bilja upotrijebljena na trešnjama, odnosno najkasnije do 17. srpnja 2020. za sredstva za zaštitu bilja upotrijebljena na drugim kulturama.

                     (16)

                     Provedbenom uredbom Komisije (EU) 2019/707 (7) rok valjanosti odobrenja za dimetoat produljen je do 31. srpnja 2020. kako bi se postupak produljenja mogao završiti prije isteka roka valjanosti odobrenja te tvari. Međutim, s obzirom na to da je odluka o neproduljenju odobrenja donesena prije novog datuma isteka odobrenja, ova bi se Uredba trebala početi primjenjivati što prije.

                     (17)

                     Ovom se Uredbom ne dovodi u pitanje podnošenje novog zahtjeva za odobrenje dimetoata u skladu s člankom 7. Uredbe (EZ) br. 1107/2009.

                     (18)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Odobrenje aktivne tvari dimetoat ne produljuje se.

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 redak 149. o dimetoatu briše se.

            Članak 3.
            Prijelazne mjere
            Države članice oduzimaju odobrenja za sredstva za zaštitu bilja koja sadržavaju dimetoat kao aktivnu tvar najkasnije do 17. siječnja 2020.

            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i moraju isteći najkasnije do 17. listopada 2019. za sredstva za zaštitu bilja upotrijebljena na trešnjama, odnosno najkasnije do 17. srpnja 2020. za sredstva za zaštitu bilja upotrijebljena na drugim kulturama.

            Članak 5.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. lipnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2007/25/EZ od 23. travnja 2007. o izmjeni Direktive Vijeća 91/414/EEZ radi uvrštavanja dimetoata, dimetomorfa, glufosinata, metribuzina, fosmeta i propamokarba kao aktivnih tvari (SL L 106, 24.4.2007., str. 34.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.)

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2018. Conclusion on the peer review of the pesticide risk assessment of the active substance dimethoate (Zaključak o stručnom pregledu procjene rizika od pesticida koji sadržavaju aktivnu tvar dimetoat), EFSA Journal 2018.; 16(10):5454. https://www.efsa.europa.eu/en/efsajournal/pub/5454.

            (7)  Provedbena uredba Komisije (EU) 2019/707 оd 7. svibnja 2019. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari alfa-cipermetrin, beflubutamid, benalaksil, bentiavalikarb, bifenazat, boskalid, bromoksinil, kaptan, ciazofamid, desmedifam, dimetoat, dimetomorf, diruon, etefon, etoksazol, famoksadon, fenamifos, flumioksazin, fluoksastrobin, folpet, foramsulfuron, formetanat, metalaksil-m, metiokarb, metribuzin, milbemektin, Paecilomyces lilacinus soj 251, fenmedifam, fosmet, pirimifos-metil, propamokarb, protiokonazol, s-metolaklor i tebukonazol (SL L 120, 8.5.2019., str. 16.).


title: Provedbena uredba Komisije (EU) 2019/1125 оd 5. lipnja 2019. o odobrenju cinkova kelata metioninskog sulfata kao dodatka hrani za sve životinjske vrste (Tekst značajan za EGP.)

text:
                  2.7.2019

                  HR

                  Službeni list Europske unije

                  L 177/77

         PROVEDBENA UREDBA KOMISIJE (EU) 2019/1125
         оd 5. lipnja 2019.
         o odobrenju cinkova kelata metioninskog sulfata kao dodatka hrani za sve životinjske vrste
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje takvog odobrenja.

                     (2)

                     U skladu s člankom 7. Uredbe (EZ) br. 1831/2003 podnesen je zahtjev za odobrenje cinkova kelata metioninskog sulfata. Uz navedeni zahtjev priloženi su podaci i dokumenti propisani člankom 7. stavkom 3. te Uredbe.

                     (3)

                     Zahtjev se odnosi na odobravanje cinkova kelata metioninskog sulfata kao dodatka hrani za sve životinjske vrste i njegovo razvrstavanje u kategoriju dodataka „nutritivni dodaci”.

                     (4)

                     Europska agencija za sigurnost hrane (dalje u tekstu: „Agencija”) u svojim je mišljenjima od 18. svibnja 2017. (2) i 4. listopada 2018. (3) zaključila da u predloženim uvjetima uporabe cinkov kelat metioninskog sulfata nema negativan učinak na zdravlje životinja i sigurnost potrošača. Zaključila je i da se taj dodatak smatra mogućim uzrokom preosjetljivosti kože i nadraženosti očiju i kože te je navela da postoji rizik za korisnike dodatka pri udisanju. Stoga Komisija smatra da je potrebno poduzeti odgovarajuće zaštitne mjere za sprečavanje štetnih učinaka na zdravlje ljudi, prije svega korisnikâ tog dodatka hrani za životinje. Agencija je zaključila i da taj dodatak hrani ne predstavlja dodatni rizik za okoliš u usporedbi s ostalim spojevima cinka te da je djelotvoran izvor cinka za sve životinjske vrste. Agencija smatra da ne postoji potreba za posebnim zahtjevima za praćenje nakon stavljanja na tržište. Potvrdila je i izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (5)

                     Ocjena tog dodatka pokazuje da su, uz poštovanje odgovarajućih zaštitnih mjera za korisnike dodatka, ispunjeni uvjeti za odobravanje predviđeni člankom 5. Uredbe (EZ) br. 1831/2003. U skladu s tim trebalo bi odobriti uporabu tog dodatka kako je naveden u Prilogu ovoj Uredbi.

                     (6)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Tvar navedena u Prilogu, koja pripada kategoriji dodataka „nutritivni dodaci” i funkcionalnoj skupini „spojevi elemenata u tragovima”, odobrava se kao dodatak u hrani za životinje pod uvjetima utvrđenima u tom prilogu.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 5. lipnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 268, 18.10.2003., str. 29.

            (2)  EFSA Journal 2017.; 15(6):4859.

            (3)  EFSA Journal 2018.; 16(10):5463.

            PRILOG

                        Identifi-kacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Minimalni udio

                        Najveći dopušteni udio

                        Ostale odredbe

                        Datum isteka valjanosti odobrenja

                        Udio elementa (Zn) u mg/kg potpune krmne smjese s udjelom vlage od 12 %

                           Kategorija nutritivnih dodataka. Funkcionalna skupina: spojevi elemenata u tragovima

                        3b614

                        —

                        Cinkov kelat metioninskog sulfata

                           Sastav dodatka:

                        Cinkov kelat metioninskog sulfata u prašku, s udjelom cinka od 2 % do 15 %.

                           Karakteristike aktivne tvari:

                        Cinkov sulfat, 2-amino-4-metilsulfanilbutanska kiselina; cink keliran s metioninom u molarnom omjeru 1:1.

                                    Kemijska formula: C5H11NO6S2Zn

                                    CAS broj: 56329-42-1

                           Analitičke metode
                            (1):
                        Za kvantifikaciju ukupnog cinka u dodatku hrani za životinje i premiksima:

                                    —

                                    EN 15510: Atomska emisijska spektrometrija s induktivno spregnutom plazmom (ICP-AES) ili

                                    —

                                    EN 15621: Atomska emisijska spektrometrija s induktivno spregnutom plazmom (ICP-AES) poslije razgradnje tlakom.

                              Za kvantifikaciju sadržaja metionina u dodatku hrani za životinje:

                                    —

                                    metoda ionsko-izmjenjivačke kromatografije u kombinaciji s derivatizacijom nakon kolone i fotometrijskom detekcijom (IEC-UV/FD) – EN ISO 17180 ili VDLUFA 4.11.6 i EN ISO 13903

                              Za kvantifikaciju ukupnog cinka u krmivima i krmnim smjesama:

                                    —

                                    Uredba (EZ) br. 152/2009 – atomska apsorpcijska spektrometrija (AAS); ili

                                    —

                                    EN 15510: Atomska emisijska spektrometrija s induktivno spregnutom plazmom (ICP-AES); ili

                                    —

                                    EN 15621: Atomska emisijska spektrometrija s induktivno spregnutom plazmom (ICP-AES) poslije razgradnje tlakom.

                        Sve životinjske vrste

                        —

                        —

                        Psi i mačke: 200 (ukupno) Salmonidi i mliječni nadomjesci za telad: 180 (ukupno)
                        Prasad, krmače, kunići i sve ribe osim salmonida: 150 (ukupno)
                        Ostale vrste i kategorije: 120 (ukupno)

                                    1.

                                    Dodatak se u hranu za životinje unosi u obliku premiksa.

                                    2.

                                    Cinkov kelat metioninskog sulfata može se staviti na tržište i upotrebljavati kao dodatak u obliku pripravka.

                                    3.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i odgovarajuće organizacijske mjere za uklanjanje mogućih rizika od udisanja ili doticaja s kožom ili očima. Ako se tim postupcima i mjerama rizici ne mogu svesti na prihvatljivu razinu, dodatkom i premiksima potrebno je rukovati uz uporabu odgovarajuće osobne zaštitne opreme.

                        22. srpnja 2029.

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/eurl/feed-additives/evaluation-reports


title: Provedbena uredba Komisije (EU) 2019/1271 оd 25. srpnja 2019. o izmjeni Provedbene uredbe (EU) 2018/1848 u pogledu iznosa koji je na raspolaganju Rumunjskoj za nadoknadu odobrenih sredstava prenesenih iz financijske godine 2018. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća

text:
                  30.7.2019

                  HR

                  Službeni list Europske unije

                  L 201/1

         PROVEDBENA UREDBA KOMISIJE (EU) 2019/1271
         оd 25. srpnja 2019.
         o izmjeni Provedbene uredbe (EU) 2018/1848 u pogledu iznosa koji je na raspolaganju Rumunjskoj za nadoknadu odobrenih sredstava prenesenih iz financijske godine 2018. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 26. stavak 6.,
         nakon savjetovanja s Odborom za poljoprivredne fondove,
         budući da:

                     (1)

                     Provedbenom uredbom Komisije (EU) 2018/1848 (2) utvrđeni su iznosi stavljeni na raspolaganje državama članicama za nadoknadu krajnjim korisnicima u financijskoj godini 2019. Ti iznosi odgovaraju smanjenju financijske discipline koje su države članice stvarno primijenile u financijskoj godini 2018. na temelju izjava država članica o rashodima za razdoblje od 16. listopada 2017. do 15. listopada 2018.

                     (2)

                     U slučaju Rumunjske u detaljnoj izjavi o rashodima nije u potpunosti uzet u obzir prag od 2 000 EUR koji se primjenjuje na financijsku disciplinu u skladu s člankom 8. stavkom 1. Uredbe (EU) br. 1307/2013 Europskog parlamenta i Vijeća (3). Stoga zbog razloga dobrog financijskog upravljanja, Provedbenom Uredbom (EU) 2018/1848 Rumunjskoj na raspolaganje nije stavljen nikakav iznos za nadoknadu.

                     (3)

                     Rumunjska je naknadno obavijestila Komisiju o točnom iznosu financijske discipline koji je trebao biti primijenjen u Rumunjskoj u financijskoj godini 2018. kada se u potpunosti u obzir uzme prag od 2 000 EUR. Kako bi se osigurala dodjela nadoknade odgovarajućih iznosa rumunjskim poljoprivrednicima, Komisija bi trebala odrediti odgovarajući iznos koji se stavlja na raspolaganje Rumunjskoj.

                     (4)

                     Provedbenu uredbu (EU) 2018/1848 trebalo bi stoga na odgovarajući način izmijeniti.

                     (5)

                     Budući da izmjena predviđena ovom Uredbom utječe na primjenu Provedbene uredbe (EU) 2018/1848, koja se primjenjuje od 1. prosinca 2018., i ova bi se Uredba trebala primjenjivati od tog datuma te bi stoga trebala stupiti na snagu na dan objave u Službenom listu Europske unije,

               DONIJELA JE OVU UREDBU:

            Članak 1.
            U tablici u Prilogu Provedbenoj uredbi (EU) 2018/1848 umeće se sljedeći unos nakon retka koji se odnosi na Portugal:

                           „Rumunjska

                           16 669 111 ”

            Članak 2.
            Ova Uredba stupa na snagu na dan objave u Službenom listu Europske unije.
            Primjenjuje se od 1. prosinca 2018.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. srpnja 2019.

                  Za Komisiju,

                  u ime predsjednika,

               Jerzy PLEWA

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 549.

            (2)  Provedbena uredba Komisije (EU) 2018/1848 оd 26. studenoga 2018. o nadoknadi odobrenih sredstava prenesenih iz financijske godine 2018. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća (SL L 300, 27.11.2018., str. 4.).

            (3)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).


title: Provedbena uredba Komisije (EU) 2019/1272 оd 29. srpnja 2019. o ispravku Provedbene uredbe (EU) 2017/2470 o utvrđivanju Unijina popisa nove hrane i Provedbene odluke (EU) 2017/2078 o odobravanju proširenja upotrebe beta-glukana iz kvasca kao novog sastojka hrane u skladu s Uredbom (EZ) br. 258/97 Europskog parlamenta i Vijeća (Tekst značajan za EGP.)

text:
                  30.7.2019

                  HR

                  Službeni list Europske unije

                  L 201/3

         PROVEDBENA UREDBA KOMISIJE (EU) 2019/1272
         оd 29. srpnja 2019.
         o ispravku Provedbene uredbe (EU) 2017/2470 o utvrđivanju Unijina popisa nove hrane i Provedbene odluke (EU) 2017/2078 o odobravanju proširenja upotrebe beta-glukana iz kvasca kao novog sastojka hrane u skladu s Uredbom (EZ) br. 258/97 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezine članke 8. i 12.,
         budući da:

                     (1)

                     U skladu s člankom 8. Uredbe (EU) 2015/2283 Komisija je do 1. siječnja 2018. trebala utvrditi Unijin popis nove hrane koja je odobrena ili za koju je podnesena obavijest na temelju Uredbe (EZ) br. 258/97 Europskog parlamenta i Vijeća (2).

                     (2)

                     Unijin popis nove hrane koja je odobrena ili za koju je podnesena obavijest na temelju Uredbe (EZ) br. 258/97 utvrđen je Provedbenom uredbom Komisije (EU) 2017/2470 (3).

                     (3)

                     Provedbena uredba (EU) 2017/2470 o utvrđivanju Unijina popisa nove hrane ispravljena je Provedbenom uredbom Komisije (EU) 2018/1023 (4) kako bi se dodao određeni broj vrsta nove hrane koje su odobrene ili za koje je podnesena obavijest, a koje nisu bile uvrštene u prvotni Unijin popis.

                     (4)

                     Nakon objave Provedbene uredbe (EU) 2017/2470 i Provedbene uredbe (EU) 2018/1023 Komisija je u Prilogu Provedbenoj uredbi (EU) 2017/2470 uočila još pogrešaka.

                     (5)

                     Potrebno je unijeti ispravke kako bi se subjektima u poslovanju s hranom i nadležnim tijelima država članica osigurale jasnoća i pravna sigurnost, čime će se omogućiti pravilna provedba i upotreba Unijina popisa nove hrane.

                     (6)

                     Nadležno tijelo Italije 22. studenoga 2018. Komisiji je dostavilo zahtjev za ispravak Unijina popisa, odnosno informacija o nazivu i posebnom zahtjevu za označivanje za novu hranu ekstrakt biljke Echinacea purpurea iz staničnih kultura. Ta nova hrana odobrena je na temelju postupka obavješćivanja u skladu s člankom 5. Uredbe (EZ) br. 258/97. Nadležno tijelo Italije u obavijesti je navelo pogrešno ime staničnih kultura, stoga je u zahtjevu za ispravak zatraženo da se u nazivu te nove hrane na Unijinu popisu, u posebnom zahtjevu za označivanje hrane koja sadržava tu novu hranu te u specifikacijama te nove hrane ime staničnih kultura HTN®Vb zamijeni imenom EchiPure-PC™.

                     (7)

                     Stoga je za novu hranu ekstrakt biljke Echinacea purpurea iz staničnih kultura potrebno ispraviti naziv i posebni zahtjev za označivanje iz Tablice 1. te specifikacije iz Tablice 2. Priloga Provedbenoj uredbi (EU) 2017/2470.

                     (8)

                     Provedbenom odlukom Komisije 2011/762/EU (5) odobrena je nova hrana beta-glukani iz kvasca uz određene uvjete upotrebe. Nakon toga Provedbenom odlukom Komisije (EU) 2017/2078 (6) upotreba beta-glukana iz kvasca odobrena je za još neke kategorije hrane. U specifikacijama beta-glukanâ iz kvasca u Provedbenoj odluci (EU) 2017/2078 navedena je pogrešna mjerna jedinica za teške metale, mg/g umjesto mg/kg. Ta je pogreška prenesena i u Unijin popis utvrđen Provedbenom uredbom (EU) 2017/2470. Stoga bi u Prilogu I. Provedbenoj odluci (EU) 2017/2078 i u Tablici 2. Priloga Provedbenoj uredbi (EU) 2017/2470 trebalo na odgovarajući način ispraviti dio specifikacija beta-glukanâ iz kvasca koji se odnosi na teške metale.

                     (9)

                     Provedbenu uredbu (EU) 2017/2470 i Provedbenu odluku (EU) 2017/2078 trebalo bi na odgovarajući način ispraviti.

                     (10)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Prilog Provedbenoj uredbi (EU) 2017/2470 ispravlja se u skladu s Prilogom ovoj Uredbi.

            Članak 2.
            Prilog I. Provedbenoj odluci (EU) 2017/2078 ispravlja se u skladu s Prilogom ovoj Uredbi.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. srpnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 327, 11.12.2015., str. 1.

            (2)  Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (SL L 43, 14.2.1997., str. 1.).

            (3)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (4)  Provedbena uredba Komisije (EU) 2018/1023 оd 23. srpnja 2018. o ispravku Provedbene uredbe (EU) 2017/2470 o utvrđivanju Unijina popisa nove hrane (SL L 187, 24.7.2018., str. 1.).

            (5)  Provedbena odluka Komisije 2011/762/EU od 24. studenoga 2011. o odobravanju stavljanja na tržište beta-glukana iz kvasca kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 313, 26.11.2011., str. 41.).

            (6)  Provedbena odluka Komisije (EU) 2017/2078 оd 10. studenoga 2017. o odobravanju proširenja upotrebe beta-glukana iz kvasca kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 295, 14.11.2017., str. 77.).

            PRILOG

               1.
               Prilog Provedbenoj uredbi (EU) 2017/2470 ispravlja se kako slijedi:

                           (a)

                           unos u Tablici 1. (Odobrena nova hrana) koji se odnosi na ekstrakte iz staničnih kultura biljke Echinacea purpurea zamjenjuje se sljedećim:

                                       Odobrena nova hrana

                                       Uvjeti pod kojima se nova hrana može upotrebljavati

                                       Dodatni posebni zahtjevi za označivanje proizvoda

                                       Ostali zahtjevi

                                       „Ekstrakt biljke

                                             Echinacea purpurea

                                          iz staničnih kultura

                                          Određena kategorija hrane

                                          Najveće dopuštene količine

                                       Pri označivanju hrane koja sadržava novu hranu navodi se ‚Sušeni ekstrakt biljke Echinacea purpurea iz staničnih kultura EchiPure-PC™’”

                                       Dodaci prehrani u smislu Direktive 2002/46/EZ

                                       U skladu s uobičajenom upotrebom u dodacima prehrani sličnog ekstrakta dobivenog od cvjetova iz cvjetne glavice biljke Echinacea purpurea

                           (b)

                           unos u Tablici 2. (Specifikacije) koji se odnosi na ekstrakte iz staničnih kultura biljke Echinacea purpurea zamjenjuje se sljedećim:

                                       Odobrena nova hrana

                                       Specifikacije

                                       „Ekstrakt biljke

                                             Echinacea purpurea

                                          iz staničnih kultura

                                          Opis/definicija:

                                       Sušeni ekstrakt biljke Echinacea purpurea iz staničnih kultura EchiPure-PC™”

                           (c)

                           unos u Tablici 2. (Specifikacije) koji se odnosi na beta-glukane iz kvasca, dio s naslovom „Teški metali za netopljive u vodi, ali disperzivne u brojnim tekućim matricama”, zamjenjuje se sljedećim:

                                       „Olovo: < 0,2 mg/kg
                                       Arsen: < 0,2 mg/kg
                                       Živa: < 0,1 mg/kg
                                       Kadmij: < 0,1 mg/kg”

               2.
               Prilog I. Provedbenoj odluci (EU) 2017/2078 ispravlja se kako slijedi:
               u tablici „Specifikacije beta-glukana iz kvasca (Saccharomyces cerevisiae)” unosi koji se odnose na olovo, arsen, živu i kadmij zamjenjuju se sljedećim:

                           „Olovo

                           < 0,2 mg/kg

                           Arsen

                           < 0,2 mg/kg

                           Živa

                           < 0,1 mg/kg

                           Kadmij

                           < 0,1 mg/kg”


title: Provedbena Uredba Komisije (EU) 2019/1667 оd 27. rujna 2019. o upisu naziva u registar zaštićenih oznaka izvornosti i zaštićenih oznaka zemljopisnog podrijetla Cârnaţi de Pleşcoi (ZOZP)

text:
                  4.10.2019

                  HR

                  Službeni list Europske unije

                  L 255/5

         PROVEDBENA UREDBA KOMISIJE (EU) 2019/1667
         оd 27. rujna 2019.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla „Cârnaţi de Pleşcoi” (ZOZP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Rumunjske za upis naziva „Cârnaţi de Pleşcoi” u registar objavljen je u Službenom listu Europske unije (2).

                     (2)

                     Budući da Komisiji nije dostavljen nijedan prigovor u smislu članka 51. Uredbe (EU) br. 1151/2012, naziv „Cârnaţi de Pleşcoi” potrebno je upisati u registar,

               DONIJELA JE OVU UREDBU:

               Članak 1.

            Naziv „Cârnaţi de Pleşcoi” (ZOZP) upisuje se u registar.
            Naziv iz prvog stavka odnosi se na proizvod iz razreda 1.2. Mesni proizvodi (kuhani, usoljeni, dimljeni itd.) iz Priloga XI. Provedbenoj uredbi Komisije (EU) br. 668/2014 (3).

               Članak 2.

            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. rujna 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 343, 14.12.2012., str. 1.

            (2)  SL C 185, 29.5.2019., str. 14.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2019/1669 оd 30. rujna 2019. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla Olives cassées de la vallée des Baux-de-Provence (ZOI)

text:
                  7.10.2019

                  HR

                  Službeni list Europske unije

                  L 256/4

         PROVEDBENA UREDBA KOMISIJE (EU) 2019/1669
         оd 30. rujna 2019.
         o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla „Olives cassées de la vallée des Baux-de-Provence” (ZOI)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku izvornosti „Olives cassées de la vallée des Baux-de-Provence”, registriranu u skladu s Uredbom Komisije (EZ) br. 378/1999 (2).

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen nijedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Olives cassées de la vallée des Baux-de-Provence” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. rujna 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 343, 14.12.2012., str. 1.

            (2)  Uredba Komisije (EZ) br. 378/1999 od 19. veljače 1999. o dopuni Priloga Uredbi (EZ) br. 2400/96 o upisu određenih naziva u „Registar zaštićenih oznaka izvornosti i zaštićenih oznaka zemljopisnog podrijetla” kako je predviđeno u Uredbi Vijeća (EEZ) br. 2081/92 o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (SL L 46, 20.2.1999., str. 13.).

            (3)  SL C 188, 4.6.2019., str. 12.


title: Provedbena Uredba Komisije (EU) 2019/1953 оd 25. studenoga 2019. o nadoknadi odobrenih sredstava prenesenih iz financijske godine 2019. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća

text:
                  27.11.2019

                  HR

                  Službeni list Europske unije

                  L 306/1

         PROVEDBENA UREDBA KOMISIJE (EU) 2019/1953
         оd 25. studenoga 2019.
         o nadoknadi odobrenih sredstava prenesenih iz financijske godine 2019. u skladu s člankom 26. stavkom 5. Uredbe (EU) br. 1306/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 26. stavak 6.,
         nakon savjetovanja s Odborom za poljoprivredne fondove,
         budući da:

                     (1)

                     U skladu s člankom 12. stavkom 2. prvim podstavkom točkom (d) Uredbe (EU, Euratom) 2018/1046 Europskog parlamenta i Vijeća (2) odobrena sredstva za koja nije preuzeta obveza, a koja se odnose na aktivnosti financirane iz Europskog fonda za jamstva u poljoprivredi (EFJP) iz članka 4. stavka 1. Uredbe (EU) br. 1306/2013, mogu se prenijeti u sljedeću financijsku godinu. Takav prijenos ograničen je na 2 % početnih odobrenih sredstava koje su izglasali Europski parlament i Vijeće i iznos prilagodbe izravnih plaćanja iz članka 8. Uredbe (EU) br. 1307/2013 Europskog parlamenta i Vijeća (3) koji je primijenjen tijekom prethodne financijske godine.

                     (2)

                     U skladu s člankom 26. stavkom 5. Uredbe (EU) br. 1306/2013, odstupajući od članka 12. stavka 2. trećeg podstavka Uredbe (EU, Euratom) 2018/1046, države članice vraćaju prijenos iz članka 12. stavka 2. prvog podstavka točke (d) Uredbe (EU, Euratom) 2018/1046 krajnjim korisnicima koji podliježu stopi prilagodbe u financijskoj godini na koju se odobrena sredstva prenose. Ta nadoknada primjenjuje se isključivo na krajnje korisnike u državama članicama u kojima se financijska disciplina primjenjivala (4) prethodne financijske godine.

                     (3)

                     Pri utvrđivanju iznosa prijenosa koji treba vratiti, u skladu s člankom 26. stavkom 7. Uredbe (EU) br. 1306/2013 treba uzeti u obzir iznose pričuve za krize u poljoprivrednom sektoru iz članka 25. te uredbe, koji nisu stavljeni na raspolaganje za krizne mjere do kraja financijske godine.

                     (4)

                     U skladu s člankom 1. stavkom 1. Provedbene uredbe Komisije (EU) 2018/1710 (5) financijska disciplina primjenjuje se na izravna plaćanja za kalendarsku godinu 2018. radi utvrđivanja pričuve za krize. U financijskoj godini 2019. pričuva za krize nije upotrijebljena.

                     (5)

                     Kako bi se osiguralo da nadoknada neiskorištenih odobrenih sredstava krajnjim korisnicima kao rezultat primjene financijske discipline ostane proporcionalna iznosu prilagodbe financijske discipline, primjereno je da Komisija utvrdi iznose koji su na raspolaganju državama članicama za nadoknadu.

                     (6)

                     Kako države članice ne bi morale izvršiti dodatno plaćanje te nadoknade, ova bi se Uredba trebala primjenjivati od 1. prosinca 2019. Slijedom toga, iznosi utvrđeni ovom Uredbom konačni su i primjenjuju se, ne dovodeći u pitanje primjenu smanjenja u skladu s člankom 41. Uredbe (EU) br. 1306/2013, na sve druge ispravke koji su uzeti u obzir u odluci o mjesečnim plaćanjima za rashode koje su agencije za plaćanja država članica ostvarile u listopadu 2019., u skladu s člankom 18. stavkom 3. Uredbe (EU) br. 1306/2013, na sve odbitke i dodatna plaćanja u skladu s člankom 18. stavkom 4. te uredbe te na sve odluke koje će se donijeti u okviru postupka poravnanja računa.

                     (7)

                     U skladu s uvodnom rečenicom članka 12. stavka 2. Uredbe (EU, Euratom) 2018/1046 odobrena sredstva za koja nije preuzeta obveza mogu se prenijeti samo na sljedeću financijsku godinu. Stoga je primjereno da Komisija utvrdi datume prihvatljivosti za rashode država članica povezane s nadoknadom u skladu s člankom 26. stavkom 5. Uredbe (EU) br. 1306/2013, uzimajući u obzir poljoprivrednu financijsku godinu kako je definirana u članku 39. te Uredbe.

                     (8)

                     Kako bi se uzeli u obzir kratko razdoblje između obavješćivanja o izvršenju odobrenih sredstava EFJP-a za 2019. u okviru podijeljenog upravljanja za razdoblje od 16. listopada 2018. do 15. listopada 2019. koje provode države članice i potreba da se ova Uredba počne primjenjivati od 1. prosinca 2019., ova bi Uredba trebala stupiti na snagu na dan objave u Službenom listu Europske unije,

               DONIJELA JE OVU UREDBU:

            Članak 1.
            Iznosi odobrenih sredstava koji će se prenijeti iz financijske godine 2019. u skladu s člankom 12. stavkom 2. prvim podstavkom točkom (d) i člankom 12. stavkom 2. trećim podstavkom Uredbe (EU, Euratom) 2018/1046, a koji su u skladu s člankom 26. stavkom 5. Uredbe (EU) br. 1306/2013 stavljeni na raspolaganje državama članicama za nadoknadu krajnjim korisnicima koji u financijskoj godini 2020. podliježu stopi prilagodbe, utvrđeni su u Prilogu ovoj Uredbi.
            Iznosi koji će biti preneseni podliježu odluci Komisije o prijenosu u skladu s člankom 12. stavkom 3. Uredbe (EU, Euratom) 2018/1046.

            Članak 2.
            Rashodi država članica povezani s nadoknadom prenesenih odobrenih sredstava prihvatljivi su za financiranje Unije samo ako su odgovarajući iznosi korisnicima plaćeni prije 16. listopada 2020.

            Članak 3.
            Ova Uredba stupa na snagu na dan objave u Službenom listu Europske unije.
            Primjenjuje se od 1. prosinca 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. studenoga 2019.

                  Za Komisiju

                  U ime predsjednika,

               Jerzy PLEWA

                  Glavni director

                  i ruralni razvoj Glavna uprava za poljoprivredu

            (1)  SL L 347, 20.12.2013., str. 549.

            (2)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (3)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

            (4)  Financijska disciplina ne primjenjuje se u financijskoj godini 2019. u Hrvatskoj u skladu s člankom 8. stavkom 2. Uredbe (EU) br. 1307/2013.

            (5)  Provedbena uredba Komisije (EU) 2018/1710 оd 13. studenoga 2018. o promjeni stope prilagodbe za izravna plaćanja na temelju Uredbe (EU) br. 1306/2013 Europskog parlamenta i Vijeća za kalendarsku godinu 2018. i stavljanju izvan snage Provedbene uredbe Komisije (EU) 2018/866 (SL L 286, 14.11.2018., str. 10.).

            PRILOG

               Iznosi raspoloživi za nadoknadu prenesenih odobrenih sredstava

                        (iznosi u EUR)

                        Belgija

                        6 075 149

                        Bugarska

                        9 748 728

                        Češka

                        11 451 014

                        Danska

                        11 451 014

                        Njemačka

                        59 995 488

                        Estonija

                        1 617 491

                        Irska

                        13 635 006

                        Grčka

                        16 617 301

                        Španjolska

                        58 201 547

                        Francuska

                        87 874 680

                        Italija

                        37 280 034

                        Cipar

                        359 176

                        Latvija

                        2 689 706

                        Litva

                        4 577 182

                        Luksemburg

                        418 572

                        Mađarska

                        15 632 995

                        Malta

                        37 135

                        Nizozemska

                        8 369 372

                        Austrija

                        8 369 372

                        Poljska

                        26 846 892

                        Portugal

                        6 986 911

                        Rumunjska

                        18 270 128

                        Slovenija

                        941 089

                        Slovačka

                        5 973 155

                        Finska

                        6 115 927

                        Švedska

                        8 301 611

                        Ujedinjena Kraljevina

                        40 938 999


title: Provedbena uredba Komisije (EU) 2019/1964 оd 26. studenoga 2019. o odobrenju L-lizina bazičnog, tekućeg, L-lizin-monohidroklorida, tekućeg, L-lizin-monohidroklorida, tehničke čistoće, i L-lizin sulfata kao dodataka hrani za sve vrste životinja (Tekst značajan za EGP)

text:
                  28.11.2019

                  HR

                  Službeni list Europske unije

                  L 307/3

         PROVEDBENA UREDBA KOMISIJE (EU) 2019/1964
         оd 26. studenoga 2019.
         o odobrenju L-lizina bazičnog, tekućeg, L-lizin-monohidroklorida, tekućeg, L-lizin-monohidroklorida, tehničke čistoće, i L-lizin sulfata kao dodataka hrani za sve vrste životinja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja. Člankom 10. Stavkom 2. te uredbe predviđena je ponovna procjena dodataka odobrenih u skladu s Direktivom Vijeća 82/471/EEZ (2).

                     (2)

                     Koncentrirani tekući L-lizin (baza), koncentrirani tekući L-lizin monohidroklorid, L-lizin monohidroklorid, tehničke čistoće, i L-lizin sulfat proizveden fermentacijom s pomoću bakterije Corynebacterium glutamicum odobreni su bez vremenskog ograničenja u skladu s Direktivom 82/471/EEZ Direktivom Komisije 88/485/EEZ (3). Ti dodaci hrani za životinje nakon toga su uneseni u registar dodataka hrani za životinje kao postojeći proizvodi, u skladu s člankom 10. stavkom 1. Uredbe (EZ) br. 1831/2003.

                     (3)

                     U skladu s člankom 10. Stavkom 2. Uredbe (EZ) br. 1831/2003 u vezi s njezinim člankom 7. podnesen je zahtjev za ponovnu procjenu koncentriranog tekućeg L-lizina (baze), koncentriranog tekućeg L-lizin monohidroklorida, L-lizin monohidroklorida, tehničke čistoće, i L-lizin sulfata proizvedenog fermentacijom s pomoću bakterije Corynebacterium glutamicum kao dodataka hrani za sve vrste životinja. Podneseni su i zahtjevi za odobrenje koncentriranog tekućeg L-lizina (baze), koncentriranog tekućeg L-lizin monohidroklorida, L-lizin monohidroklorida, tehničke čistoće, i L-lizin sulfata za sve vrste životinja u skladu s člankom 7. Uredbe (EZ) br. 1831/2003. Uz te su zahtjeve priloženi podaci i dokumenti propisani člankom 7. stavkom 3. te uredbe.

                     (4)

                     Ti se zahtjevi odnose na odobrenje koncentriranog tekućeg L-lizina (baze), koncentriranog tekućeg L-lizin monohidroklorida, L-lizin monohidroklorida, tehničke čistoće, i L-lizin sulfata kao dodataka hrani za sve vrste životinja i njihovo razvrstavanje u kategoriju dodataka „nutritivni dodaci”.

                     (5)

                     Europska agencija za sigurnost hrane („Agencija”) u svojim je mišljenjima od 11. rujna 2013. (4), 28. listopada 2014. (5), 10. ožujka 2015. (6), 16. lipnja 2015. (7), 2. prosinca 2015. (8), 19. travnja 2016. (9), 28. studenoga 2018. (10)
                        , (11) i 3. travnja 2019. (12) zaključila da, u predloženim uvjetima uporabe, koncentrirani tekući L-lizin (baza) proizveden s pomoću bakterija Escherichia coli FERM BP-10941, Escherichia coli FERM BP-11355, Corynebacterium glutamicum KCCM 11117P, Corynebacterium glutamicum NRRL B-50547, Corynebacterium glutamicum NRRL B-50775 i Corynebacterium glutamicum KCCM 10227, koncentrirani tekući L-lizin monohidroklorid proizveden s pomoću bakterija Escherichia coli FERM BP-10941 i Escherichia coli FERM BP-11355, L-lizin monohidroklorid, tehničke čistoće, proizveden s pomoću bakterija Escherichia coli FERM BP-10941, Escherichia coli FERM BP-11355, Escherichia coli CGMCC 3705, Escherichia coli CGMCC 7.57, Corynebacterium glutamicum NRRL B-50547, Corynebacterium glutamicum NRRL B-50775, Corynebacterium glutamicum KCCM 11117P i Corynebacterium glutamicum KCCM 10227 te L-lizin sulfat proizveden s pomoću bakterija Corynebacterium glutamicum KCCM 10227 i Corynebacterium glutamicum DSM 24990 nemaju negativan učinak na zdravlje životinja, sigurnost potrošača ili na okoliš. Za sigurnost upotrebe dodataka proizvedenih s pomoću genetski modificiranih mikroorganizama, posebice s pomoću bakterije Corynebacterium glutamicum NRRL B-50547, vrijedi uvjet da se proizvodni postupak provodi osiguravajući da u konačnom proizvodu nema rekombinantne DNK proizvodnog soja. Agencija je navela i da bi ta četiri oblika L-lizina trebalo smatrati opasnima za korisnike dodataka, osobito pri udisanju. Trebalo bi smatrati i da su neki od tih oblika blago nadražujući za oči ili da nagrizaju kožu i oči. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tih dodataka. Agencija je također zaključila da su ti dodaci djelotvoran izvor aminokiseline L-lizin za sve vrste životinja i da bi te dodatke trebalo zaštititi od razgradnje u buragu kako bi bili jednako djelotvorni za preživače i nepreživače. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodama analize dodataka hrani za životinje u hrani za životinje i vodi koje je dostavio referentni laboratorij osnovan člankom 21. Uredbe (EZ) br. 1831/2003.

                     (6)

                     Nazive „koncentrirani tekući L-lizin (baza)” i „koncentrirani tekući L-lizin monohidroklorid” trebalo bi izmijeniti u „L-lizin bazični, tekući” i „L-lizin monohidroklorid, tekući” jer je minimalni udio L-lizina u tim dodacima samo 50 % odnosno 22 %.

                     (7)

                     Procjena koncentriranog tekućeg L-lizina (baze), koncentrirnog tekućeg L-lizin monohidroklorida, L-lizin monohidroklorida, tehničke čistoće, i L-lizin sulfata proizvedenih fermentacijom s pomoću bakterija Corynebacterium glutamicum spp ili Escherichia coli spp kao što je navedeno u uvodnoj izjavi 5. pokazala je da su uvjeti za odobrenje predviđeni člankom 5. Uredbe (EZ) br. 1831/2003 ispunjeni. U skladu s tim trebalo bi odobriti uporabu tih tvari kako je navedeno u Prilogu ovoj Uredbi.

                     (8)

                     Budući da ne postoje sigurnosni razlozi zbog kojih bi bilo potrebno odmah primjenjivati izmjene uvjeta izdavanja odobrenja za koncentrirani tekući L-lizin (bazični), koncentrirani tekući L-lizin monohidroklorid, L-lizin monohidroklorid, tehničke čistoće, i L-lizin sulfat proizveden fermentacijom s pomoću bakterije Corynebacterium glutamicum, primjereno je zainteresiranim stranama omogućiti prijelazno razdoblje kako bi se pripremile za ispunjivanje novih zahtjeva koji proizlaze iz odobrenja.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje
            Tvari navedene u Prilogu, koje pripadaju kategoriji dodataka „nutritivni dodaci” i funkcionalnoj skupini „aminokiseline, njihove soli i analogne tvari” odobravaju se kao dodatak hrani za životinje, podložno uvjetima utvrđenima u Prilogu.

            Članak 2.
            Prijelazne mjere

               1.   Koncentrirani tekući L-lizin (baza), koncentrirani tekući L-lizin monohidroklorid, L-lizin monohidroklorid, tehničke čistoće, i L-lizin sulfat proizveden fermentacijom s pomoću bakterije Corynebacterium glutamicum odobreni Direktivom Komisije 88/485/EEZ i premiksi koji ih sadržavaju mogu se stavljati na tržište do 18. lipnja 2020. u skladu s pravilima primjenjivima prije 18. prosinca 2019. i upotrebljavati dok se ne potroše postojeće zalihe.

               2.   Krmiva i krmne smjese koji sadržavaju tvari navedene u stavku 1., a koji su proizvedeni i označeni prije 18. prosinca 2020. u skladu s pravilima primjenjivima prije 18. prosinca 2019., mogu se stavljati na tržište i upotrebljavati dok se ne potroše postojeće zalihe ako su namijenjeni životinjama koje se koriste za proizvodnju hrane.

               3.   Krmiva i krmne smjese koji sadržavaju tvari navedene u stavku 1., a koji su proizvedeni i označeni prije 18. prosinca 2021. u skladu s pravilima primjenjivima prije 18. prosinca 2019., mogu se stavljati na tržište i upotrebljavati dok se ne potroše postojeće zalihe ako su namijenjeni životinjama koje se ne koriste za proizvodnju hrane.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 268, 18.10.2003., str. 29.

            (2)  Direktiva Vijeća 82/471/EEZ od 30. lipnja 1982. o određenim proizvodima koji se upotrebljavaju u hranidbi životinja (SL L 213, 21.7.1982., str. 8.).

            (3)  Direktiva Komisije 88/485/EEZ od 26. srpnja 1988. o izmjeni Priloga Direktivi Vijeća 82/471/EEZ o određenim proizvodima koji se upotrebljavaju u hranidbi životinja (SL L 239, 30.8.1988., str. 36.).

            (4)  EFSA Journal 2013.;11(10):3365.

            (5)  EFSA Journal 2014.;12(11):3895.

            (6)  EFSA Journal 2015.;13(3):4052.

            (7)  EFSA Journal 2015.;13(7):4156.

            (8)  EFSA Journal 2016.;14(3):4346.

            (9)  EFSA Journal 2016.;14(5):4471.

            (10)  EFSA Journal 2019.;17(1):5532.

            (11)  EFSA Journal 2019.;17(1):5537.

            (12)  EFSA Journal 2019.;17(5):5697.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Minimalni sadržaj

                        Najveća dopuštena količina

                        Ostale odredbe

                        Datum isteka važenja odobrenja

                        mg/kg potpune krmne smjese s udjelom vlage od 12 %

                           Kategorija nutritivnih dodataka hrani za životinje. Funkcionalna skupina: aminokiseline, njihove soli i analogne tvari.

                        3c320

                        –

                        L-lizin bazični, tekući

                           Sastav dodatka:

                        Vodena otopina L-lizina s najmanje 50 % L-Lizina.

                           Karakteristike aktivne tvari:

                        L-lizin dobiven fermentacijom s pomoću bakterije Escherichia coli FERM BP-10941 ili

                           Escherichia coli FERM BP-11355 ili

                           Corynebacterium glutamicum KCCM 11117P ili

                           Corynebacterium glutamicum NRRL B-50547 ili

                           Corynebacterium glutamicum NRRL B-50775 ili

                           Corynebacterium glutamicum KCCM 10227.
                        Kemijska formula: NH2-(CH2)4-CH(NH2)-COOH
                        CAS broj: 56-87-1

                           Analitičke metode
                            (1):
                        Za kvantifikaciju lizina u dodatku hrani za životinje i premiksima koji sadržavaju više od 10 % lizina:

                                    —

                                    metoda ionsko-izmjenjivačke kromatografije s derivatizacijom nakon kolone i fotometrijskom detekcijom (IEC-UV/FD) – EN ISO 17180.

                              Za kvantifikaciju lizina u premiksima, krmnoj smjesi i krmivu:

                                    —

                                    ionsko-izmjenjivačka kromatografija u kombinaciji s derivatizacijom nakon kolone i fotometrijskom detekcijom (IEC-VIS), Uredba Komisije (EZ) br. 152/2009 (Prilog III., F).

                              Za kvantifikaciju lizina u vodi:

                                    —

                                    ionsko-izmjenjivačka kromatografija u kombinaciji s derivatizacijom nakon kolone i optičkom detekcijom (IEC-VIS/FD); ili

                                    —

                                    metoda ionsko-izmjenjivačke kromatografije u kombinaciji s derivatizacijom nakon kolone i fotometrijskom detekcijom (IEC-VIS).

                        Sve vrste

                        -

                        -

                        -

                                    1.

                                    Sadržaj lizina navodi se na pakiranju dodatka.

                                    2.

                                    L-lizin bazični, tekući, može se staviti na tržište i upotrebljavati kao dodatak u obliku pripravka.

                                    3.

                                    Za korisnike dodatka i premiksâ subjekti koji posluju s hranom za životinje dužni su utvrditi operativne postupke i organizacijske mjere za uklanjanje mogućih rizika pri njihovu udisanju i doticaju s kožom ili očima. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za dišne organe, kožu i oči.

                                    4.

                                    Dodatak se može davati i u vodi za piće.

                                    5.

                                    Na pakiranju dodatka i premiksâ navode se sljedeće izjave: „Pri dodavanju L-lizina, osobito ako se daje u vodi za piće, treba voditi računa o svim esencijalnim i uvjetno esencijalnim aminokiselinama kako bi se izbjegla neravnoteža.”

                        18.12.2029.

                        3c321

                        –

                        L-lizin monohidroklorid, tekući

                           Sastav dodatka:

                        Vodena otopina L-lizin monohidroklorida s najmanje 22 % L-lizina i najvećim dopuštenim udjelom vlage od 66 % (najmanje 58 % L-lizina u suhoj tvari).

                           Karakteristike aktivne tvari:

                        L-lizin monohidroklorid proizveden fermentacijom s pomoću bakterije

                           Escherichia coli FERM BP-10941 ili Escherichia coli FERM BP-11355.
                        Kemijska formula: NH2-(CH2)4-CH(NH2)-COOH
                        CAS broj: 657-27-2

                           Analitičke metode
                            (1):
                        Za utvrđivanje L-lizin monohidroklorida u dodatku hrani za životinje:

                                    —

                                    Food Chemical Codex, „Monografija o L-lizin monohidrokloridu”

                              Za kvantifikaciju lizina u dodatku hrani za životinje i premiksima koji sadržavaju više od 10 % lizina:

                                    —

                                    metoda ionsko-izmjenjivačke kromatografije s derivatizacijom nakon kolone i fotometrijskom detekcijom (IEC-UV/FD) – EN ISO 17180.

                              Za kvantifikaciju lizina u premiksima, krmnoj smjesi i krmivu:

                                    —

                                    ionsko-izmjenjivačka kromatografija u kombinaciji s derivatizacijom nakon kolone i fotometrijskom detekcijom (IEC-VIS), Uredba Komisije (EZ) br. 152/2009 (Prilog III., F).

                        Sve vrste

                        –

                        –

                        –

                                    1.

                                    Sadržaj lizina navodi se na pakiranju dodatka.

                                    2.

                                    L-lizin monohidroklorid, tekući, može se staviti na tržište i upotrebljavati kao dodatak u obliku pripravka.

                                    3.

                                    Za korisnike dodatka i premiksâ subjekti koji posluju s hranom za životinje dužni su utvrditi operativne postupke i organizacijske mjere za uklanjanje mogućih rizika pri njihovu udisanju i za oči. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za dišne organe i oči.

                                    4.

                                    Na pakiranju dodatka i premiksâ navode se sljedeće izjave: „Pri dodavanju L-lizina treba voditi računa o svim esencijalnim i uvjetno esencijalnim aminokiselinama kako bi se izbjegla neravnoteža.”

                        18.12.2029.

                        3c322

                        L-lizin monohidroklorid, tehničke čistoće

                           Sastav dodatka:

                        Vodena otopina L-lizin monohidroklorida s najmanje 78 % L-lizina i najvećim dopuštenim udjelom vlage od 1,5 %.

                           Karakteristike aktivne tvari:

                        L-lizin monohidroklorid proizveden fermentacijom s pomoću bakterije

                           Escherichia coli FERM BP-10941 ili Escherichia coli FERM BP-11355 ili Escherichia coli CGMCC 3705 ili Escherichia coli CGMCC 7.57 ili Corynebacterium glutamicum NRRL B-50547 ili

                           Corynebacterium glutamicum NRRL B-50775 ili

                           Corynebacterium glutamicum KCCM 11117P ili

                           Corynebacterium glutamicum KCCM 10227.
                        Kemijska formula: NH2-(CH2)4-CH(NH2)-COOH
                        CAS broj: 657-27-2

                              Analitičke metode (1):

                        Za utvrđivanje L-lizin monohidroklorida u dodatku hrani za životinje:

                                    —

                                    Food Chemical Codex, „Monografija o L-lizin monohidrokloridu”

                              Za kvantifikaciju lizina u dodatku hrani za životinje i premiksima koji sadržavaju više od 10 % lizina:

                                    —

                                    metoda ionsko-izmjenjivačke kromatografije s derivatizacijom nakon kolone i fotometrijskom detekcijom (IEC-UV/FD) – EN ISO 17180.

                              Za kvantifikaciju lizina u premiksima, krmnoj smjesi i krmivu:

                                    —

                                    ionsko-izmjenjivačka kromatografija u kombinaciji s derivatizacijom nakon kolone i fotometrijskom detekcijom (IEC-VIS), Uredba Komisije (EZ) br. 152/2009 (Prilog III., F).

                              Za kvantifikaciju lizina u vodi:

                                    —

                                    ionsko-izmjenjivačka kromatografija u kombinaciji s derivatizacijom nakon kolone i optičkom detekcijom (IEC-VIS/FD); ili

                                    —

                                    metoda ionsko-izmjenjivačke kromatografije u kombinaciji s derivatizacijom nakon kolone i fotometrijskom detekcijom (IEC-VIS).

                        Sve vrste

                        –

                        –

                        –

                                    1.

                                    Sadržaj lizina navodi se na pakiranju dodatka.

                                    2.

                                    L-lizin monohidroklorid, tehničke čistoće, može se staviti na tržište i upotrebljavati kao dodatak u obliku pripravka.

                                    3.

                                    Količina endotoksina u dodatku i njegov potencijal pulverizacije moraju biti takvi da najveća moguća izloženost endotoksinima ne prelazi 1 600  IU endotoksina/m3 zraka (2).

                                    4.

                                    Za korisnike dodatka i premiksâ subjekti koji posluju s hranom za životinje dužni su utvrditi operativne postupke i organizacijske mjere za uklanjanje mogućih rizika pri njihovu udisanju. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi odgovarajuću osobnu zaštitnu opremu, uključujući zaštitu za dišne organe.

                                    5.

                                    Dodatak se može davati i u vodi za piće.

                                    6.

                                    Na pakiranju dodatka i premiksâ navode se sljedeće izjave: „Pri dodavanju L-lizina, osobito ako se daje u vodi za piće, treba voditi računa o svim esencijalnim i uvjetno esencijalnim aminokiselinama kako bi se izbjegla neravnoteža.”

                        18.12.2029.

                        3c324

                        L-lizin sulfat

                           Sastav dodatka:

                        Granulat s minimalnim sadržajem L-lizin sulfata od 52 % i najvećom dopuštenom količinom sulfata od 24 %.

                           Karakteristike aktivne tvari:

                        L-lizin sulfat proizveden fermentacijom s pomoću bakterije Corynebacterium glutamicum KCCM 10227 ili

                           Corynebacterium glutamicum DSM 24990.
                        Kemijska formula: C12H28N4O4•H2SO4/[NH2-(CH2)4-CH(NH2)-COOH]2SO4

                        CAS broj: 60343-69-3

                           Analitičke metode (1):
                        Za kvantifikaciju lizina u dodatku hrani za životinje i premiksima koji sadržavaju više od 10 % lizina:

                                    —

                                    metoda ionsko-izmjenjivačke kromatografije s derivatizacijom nakon kolone i fotometrijskom detekcijom (IEC-UV/FD) – EN ISO 17180

                              Za utvrđivanje sulfata u dodatku hrani za životinje:

                                    —

                                    Monografija Europske farmakopeje 20301

                              Za kvantifikaciju lizina u premiksima, krmnoj smjesi i krmivu:

                                    —

                                    metoda ionsko-izmjenjivačke kromatografije s derivatizacijom nakon kolone i fotometrijskom detekcijom (IEC-UV) – Uredba Komisije (EZ) br. 152/2009.

                        Sve vrste

                        –

                        –

                        10 000

                                    1.

                                    Sadržaj L-lizina navodi se na pakiranju dodatka.

                                    2.

                                    L-lizin sulfat može se staviti na tržište i upotrebljavati kao dodatak u obliku pripravka.

                                    3.

                                    Za korisnike dodatka i premiksâ subjekti koji posluju s hranom za životinje dužni su utvrditi operativne postupke i organizacijske mjere za uklanjanje mogućih rizika pri njihovu udisanju. Ako se tim postupcima i mjerama opasnosti ne mogu otkloniti ili svesti na najmanju moguću mjeru, pri uporabi dodatka hrani za životinje i premiksâ potrebno je nositi odgovarajuću osobnu zaštitnu opremu, uključujući zaštitu za dišne organe.

                                    4.

                                    Na pakiranju dodatka i premiksâ navode se sljedeće izjave: „Pri dodavanju L-lizina treba voditi računa o svim esencijalnim i uvjetno esencijalnim aminokiselinama kako bi se izbjegla neravnoteža.”

                        18.12.2029.

               (1)  Detalji analitičkih metoda dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports.

               (2)  Izloženost je izračunata na temelju razine endotoksina i potencijala pulverizacije dodatka prema metodi koju upotrebljava EFSA (EFSA Journal 2018.;16(10):5458); analitička metoda: Europska farmakopeja 2.6.14. (bakterijski endotoksini).


                  28.11.2019

                  HR

                  Službeni list Europske unije

                  L 307/12

         PROVEDBENA UREDBA KOMISIJE (EU) 2019/1965
         оd 26. studenoga 2019.
         o odobrenju natrijeva molibdat dihidrata kao dodatka hrani za ovce
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja. Člankom 10. stavkom 2. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ (2).

                     (2)

                     Natrijev molibdat odobren je bez vremenskog ograničenja kao dodatak hrani za sve životinjske vrste u skladu s Direktivom 70/524/EEZ. Ta je tvar nakon toga unesena u registar dodataka hrani za životinje kao postojeći proizvod u skladu s člankom 10. stavkom 1. Uredbe (EZ) br. 1831/2003.

                     (3)

                     U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. podnesen je zahtjev za ponovnu procjenu natrijeva molibdat dihidrata kao dodatka hrani za ovce.

                     (4)

                     Podnositelj zahtjeva zatražio je da se natrijev molibdat dihidrat razvrsta u kategoriju dodataka „nutritivni dodaci”. Uz zahtjev su priloženi podaci i dokumenti propisani člankom 7. stavkom 3. Uredbe (EZ) br. 1831/2003.

                     (5)

                     Europska agencija za sigurnost hrane („Agencija”) u svojem je mišljenju od 23. siječnja 2019. (3) zaključila da natrijev molibdat dihidrat u predloženim uvjetima uporabe nema štetan učinak na zdravlje životinja, sigurnost potrošača ili na okoliš. Također je zaključila da se smatra da taj dodatak nadražuje kožu i oči. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Nadalje, Agencija je zaključila da se dodavanje molibdena u hranu za ovce dodavanjem natrijeva molibdat dihidrata smatra učinkovitim kako bi se osigurala adekvatna ravnoteža s bakrom, kad je omjer bakra i molibdena u prehrani u rasponu od 3 do 10. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješća o metodi analize dodataka hrani za životinje koja je dostavio referentni laboratorij osnovan člankom 21. Uredbe (EZ) br. 1831/2003.

                     (6)

                     Procjena natrijeva molibdat dihidrata pokazala je da su ispunjeni uvjeti za odobrenje iz članka 5. Uredbe (EZ) br. 1831/2003.

                     (7)

                     Budući da ne postoje sigurnosni razlozi zbog kojih bi izmjene uvjeta izdavanja odobrenja za tvar natrijev molibdat dihidrat bilo potrebno odmah primjenjivati, primjereno je zainteresiranim stranama omogućiti prijelazno razdoblje kako bi se pripremile za ispunjavanje novih zahtjeva koji proizlaze iz odobrenja.

                     (8)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje
            Tvar navedena u Prilogu, koja pripada kategoriji dodataka „nutritivni dodaci” i funkcionalnoj skupini „spojevi elemenata u tragovima”, odobrava se kao dodatak u hrani za životinje pod uvjetima utvrđenima u tom prilogu.

            Članak 2.
            Prijelazne mjere

               1.   Natrijev molibdat dihidrat i premiksi koji sadržavaju tu tvar, a koji su proizvedeni i označeni prije 18. lipnja 2020. u skladu s pravilima primjenjivima prije 18. prosinca 2019., mogu se i dalje stavljati na tržište i upotrebljavati dok se ne potroše postojeće zalihe.

               2.   Krmne smjese i krmiva koji sadržavaju natrijev molibdat dihidrat, a koji su proizvedeni i označeni prije 18. prosinca 2020. u skladu s pravilima primjenjivima prije 18. prosinca 2019., mogu se i dalje stavljati na tržište i upotrebljavati dok se ne potroše postojeće zalihe ako su namijenjeni životinjama koje se koriste za proizvodnju hrane.

               3.   Krmne smjese i krmiva koji sadržavaju natrijev molibdat dihidrat, a koji su proizvedeni i označeni prije 18. prosinca 2021. u skladu s pravilima primjenjivima prije 18. prosinca 2019., mogu se i dalje stavljati na tržište i upotrebljavati dok se ne potroše postojeće zalihe ako su namijenjeni životinjama koje se ne koriste za proizvodnju hrane.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 268, 18.10.2003., str. 29.

            (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).

            (3)  EFSA Journal 2019.; 17(2):5606.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        Sadržaj elementa (Mo) u mg/kg potpune krmne smjese s udjelom vlage od 12 %

                           Kategorija nutritivnih dodataka. Funkcionalna skupina: spojevi elemenata u tragovima

                        3b701

                        –

                        Natrijev molibdat dihidrat

                           Sastav dodatka:

                        Natrijev molibdat dihidrat u prahu s najmanjom količinom molibdena od 37 %.

                           Karakteristike aktivne tvari:

                        Kemijska formula: Na2MoO4. 2 H2O
                        CAS broj: 10102-40-6

                           Analitičke metode
                            (1):
                        Za kvantifikaciju ukupnog molibdena u dodatku hrani za životinje, premiksima, krmivima i krmnim smjesama:

                                    —

                                    EN 15510: Atomska emisijska spektrometrija s induktivno spregnutom plazmom (ICP-AES)

                              Za kvantifikaciju ukupnog natrija u dodatku hrani za životinje:

                                    —

                                    EN 15510: Atomska emisijska spektrometrija s induktivno spregnutom plazmom (ICP-AES); ili

                                    —

                                    EN ISO 6869: atomska apsorpcijska spektrometrija (AAS)

                        Ovce

                        –

                        –

                        2,5 (ukupno)

                                    1.

                                    Dodatak se u hranu za životinje unosi u obliku premiksa.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i primjerene organizacijske mjere za uklanjanje mogućih rizika od doticaja s kožom ili očima. Ako se tim postupcima i mjerama rizici ne mogu svesti na prihvatljivu razinu, dodatkom i premiksima potrebno je rukovati uz uporabu odgovarajuće osobne zaštitne opreme.

                                    3.

                                    Na oznakama na dodatku i premiksima navodi se sljedeće:
                                    „Dodavanje molibdena u hranu za ovce treba rezultirati omjerom između bakra i molibdena u prehrani u rasponu od 3 do 10, kako bi se osigurala adekvatna ravnoteža s bakrom”

                        18.12.2029.

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/eurl/feed-additives/evaluation-reports